The Deil Among The Masons 


by William Harvey J.P. 

Dedicated to every merry Mason who has passed from Labour to Refreshment 
Saint Andrew's Day. 


In Scotland there's a strong belief. 

That Masons wi' the deil are chief. 

An' that their Points an' Circles spell 
Some awfu' mystery o' Hell ; 

Douce ministers of a' the kirks 
Regard the Craft as fou o' quirks 
An' say the Mallet, Square an' Level 
Are tradesmarks of a wily Devil. 

Why sic-like thochts sud be, I doubt 
Wad beat man's wisdom to find out. 
Aiblins they rase in times land past 
When witches wove their spells, an' cast 
The evil-e'e owre sheep an' kye. 

An' garred them a' gang yeld or dry ; 

Or rade on broomcowes through the air. 
Or threw themselves in shape o' hare. 

An met at midnight hour to pree 
The deepest drauchts o' devilry. 

An' sneck young bairns across the wizen. 
Or droun puir sailors by the dizzen. 

Through nane could tell how Auld Mahoun 
Begood the Craft, the news gaed roun' 
That he was Maister, an' the Ludge - 
As far as ministers could judge - 
Was whaur, wi' mystic sign an' word. 

He banned the Kirk and cursed the Lord. 
Sometimes some chield o' generous mood 
Wad praise the ancient Brotherhood, 
Maintain they placed their faith in prayer. 
An' strave to act upon the Square, 

But Cowans swore the thing was haivers. 
That God's Guid Beuk was torn to taivers. 
An' that when Clootie g'ied the nod, 

Nae Mason cared for man or God. 

Now, droll as it may seem, the Craft, 
Though whyles abused an' often chaffed. 
Held oon its road, no carin' ocht 
What livin' moral threiped or thocht. 

Its mind was free, its conscience clear. 



An 1 what was dune a 1 men micht hear 
When, wi 1 the portal closely tyled. 

The Brethren frae their records wyled 
Rules for the guidin' o' the race - 
That peace to war sud ne'er gie place - 
Thus workin' out the Mason's plan - 
A noble brotherhood of man, 

Wi' little care an' less o' evil. 

An' nae hobnobbin' wi' the Deevil. 

Indeed, how slender is the shaft 
Connecting' Nickie wi' the Craft 
A' men may learn by this narration 
O' what cam' owre a merry Mason - 
The Tyler o' Ludge Royal Bracken, 

Kent far an' near as Jeems M'Cracken. 

'Twas ae fine munelicht Hallowe'en - 
That time when witches tak the green. 

An' warlocks work their cantraips dire 
An' faires flee on feet o' fire. 

An' water kelpies prowl at large. 

An' Nickie gies his angels chairge 
Of a' that chance to be abroad 
When midnight mak's an eerie road 
An' ilka shadow shields a ghaist. 

An' fouk imagine they are chased 
An' pass the kirkyard gate wi' speed 
For fear some fiend sud gar the deid 
RISE frae their graves an' shak their shroud 
That Jeems M'Cracken, flegged an' cowed. 
Crap trummlin' hame an tauld Tam Paton 
What passed atween him an' Auld Satan. 

This nicht his Mother Ludge had gathered 
To see a dorbie duly "brithered," 

And owre a foundin' pint explain 
How best to lay the Corner Stane. 

Wi' baps and beer, an' toast an' sang. 

The time sped cantily alang; 

The knok gaed birlin' round to twa 
Ere ony thoucht to slip awa'. 

An' the wee hand was close on three 
When the last rites o' Masonry 
Saw Jamie start to stoiter hame 
Wi' bizzin' heid an' riftin' wame. 

As ower the road, athort the muir. 

Free frae a' wardly thocht an' care. 



Jeems stappit out, the setting' mune 
That lichted up the lift abune. 

An 1 a 1 the starns frae east to west 
Seemed in a blinkin' to owrecast. 

The sky grew dull an' dark as death 
An' Jamie (haudin 1 in his breath 
When something gae an awfu' sneeze) 
Drappit in fear upon his knees. 

Prayed a' the prayers that he could mind. 
Then keekit nervously behind. 

Syne looked afore, an' gie a squeel. 

For there (God help him) stude the Deil! - 

The Deil wi' een like coal o' fire! 

Wi' horns that well micht dreid inspire! 

Wi' chafts that girned, an' beard that shook 
An' smelt a' owre o' aizle smook! 

Wi' tail twa ells lang, at the least, 

Outrangin that of ony beast. 

An' cled in black frae tap to tael 

Wi' fear puir Jeems grew cauld an' blae. 

"Guid mornin', Brither," quo' the deil, 

"I houp, guid Sir, I see you weel?" 

The speech brocht Jamie's courage back. 
"Godsake," thinks he, "I'll hae a crack 
Wi' this black billie, an' mak sure 
Just what he kens aboot the Square. 

I'll probe the haill thing to the boddam 
An' of it's sae that I can snod 'im 
I'll maybe end that daft-like plaister 
Which says the rascal is our Maister." 

"Guid mornin', friend," then Jamie said 
Cockin' some cannily his head, 

"Sin 1 you mak free to ca' me Brither, 

Juist tell me now, how auld's your Mither?" 

"My Mither!" leuch the Deil, "I' faith. 

As sure as breeks are made o' claith. 

Or apples grew on trees in Eden, 

An' you on baps an' beer were feedin', 

I wad hae sworn that you had raither 
Been seeking news about your faither." 

"A, sir," quo' Jeems, "thats prief I'll swear. 
That you were never on the Square, 

Or my fair question you'd hae kent 



An' seen at aince juist what I meant. 

An' gien yours Mither's age aff-reel. 

I'm doubtin' you're nae Mason, Deil." 

"Ca canny there, ca' canny noo. 

You're no sae donnert though you're fou. 

An' weel you ken that I can shaw 
That I'm the Faither o' you a'! 

I'll wad a guinea to a groat 
The Scottish Kirk has banned the lot 
O' you as sinfu' sons o' mine 
What learned the ga' o' Rule an' Line 
An' a' your secret pairts frae me 
Wha first invented Masonry." 

"A 1 lees," cried Jeems; " A' lees an' waur. 

We take nae notice o' the glaur 
That ministers and elders baith 
Have splairged on us. I'll tak my aith 
That what they sae is but a fable. 

Guid guide us! frae God's beuk I'm able 
To prove to a' wi' een to see 
You hadn'a haen the First Degree, 

Or, by the Mallet an' the Level, 

You'd never hae taen your job as Devil!" 

"Ne'er taen my job!" an' Clootie hotched, 
"Man, sin' you've that sair subject broached. 
As sure as three times twa mak sax 
I'm up in a' your Mason knacks - 
Fand the haill dollop up in heaven, 

Ken a' about Three, Five an' Seven : 

The Three that rule a Ludge; the Five 
That haud a Ludge, an' mak it thrive. 

The Seven that guide in on the plane 
Whaur Wisdom, Strength, an' Beauty reign ; 
The Ark, the Anchor, an' the Bell, 

I ken them a'! The Parallel 
That Moses made wi' Solomon 
Is now, I think, made wi' Saint John. 

Sirs me! What mystical appears 
I've kent aff-loof, five thousand years!" 

"Ay, ay" said Jeems, "it sets you weel - 
God knows, you are a clever Deil - 
Thus glibly to say twa-three phrases, 

(An a' the time sing your ain praises!) 

Nae doubt, afore your wild rampage 



You used the Gavel an 1 the Gauge, 

But, still an 1 on, your Mason lore 
You maun hae left ahent the door 
That day you got the unco shove 
That dang you frae Grand Ludge above. 
Now Sawtan, sin 1 that time o' terror, 

I wonder if you've seen your erro. 

An' if sometime you green to enter 
A Lodge that opened on the Centre?" 

"Weel, Jeems, atween oursels. I'll granr 
That whyles I feel a kind o' want. 

But, heth. I'm dour as you may guess - 
An' thrawn as you'd be - to confess 
The sin that drave me doun to dwell 
Amon' the fallen saunt o' Hell, 

But noos an' thans I tak a thoucht 
Of a' the tirr-wirr I have wrocht. 

An' muse on Mallet, Square, an' Plumb 
Wi' Jubela an' Jubelum." 

"Thae balgyairds! They're weel het in Hell. 
Ise was, you've Jubelo as well? 

A trinity o' mansworn knaves 
Owre bad to rest within their graves, 

Nae fire ablow will purge their crime. 
They're dammed ayont the end o' time; 

I houp they're ladlin' lowin' coals 
Upon ilk other's luckless souls." 

"Deed then, they're no'," quo Nickie Ben, 
"We've punishments unknawn to men. 
They're biggin' temples ilka day 
Wi' meltin' lave - saft as clay, 

Frae plans that seem to them absurd 
Because they lack the Masons' Word! 
They're thirled to an uneven Skirrit - 
Fit emblem o' their want o' merit; 

Their Chisel, Compasses, an' Mell 
Are red-het as the fires o' hell; 

Their Plumb's a' squint, an's so's their Level 
They're free wi' aiths as ony Devil. 

But though wi' cursin' they grew hoarse. 

It's ne'er abune a single course 
Their wark wad heichten for the found 
Is laid on ever-shiftin' ground; 

Year in, year out, in endless pain. 

They cry, 'Wae's me! The Maister's slain.' " 



At Satan's word Jeems stude aghast. 

He thocht on a 1 his sins bypast. 

An' what micht happen to himself' 

If, sae be, he gaed doun to Hell. 

He looked in silence for a wee, 

"Then, Clootie, since you've nabbed that three," 

He wispered, "Tell me this, I pray, 

O' Masons, have you mony mae? 

Or dae they get, as they expect, 

A fair wind frae the Architect 
Wha dwells within the Heavenly Ludge 
An' hauds the balance as the Judge 
Of a' thats dune at kirk or market 
By mortals frae the time they're sarket?" 

"Weel, Jamie," said auld Satan quick-like, 

"I've Kaiser Bill, an' twa-three sic-like, 

III loons that dung the warld ajee 
By cursin' God an' servin' me. 

But as for ordinar brither chiels. 

They're no' the stuff that mak gude deils; 

They're faur too constant on the Square 
An' place their faith owre much in prayer. 

They guide their ways by Rule an' Plummet, 

An' thus gey aften reach the summit 
Whaur Virtue sits enthroned as Queen, 

An' Peace an' Honour crown the scene. 

But Jamie, though to say't I'm laith 
An' whisper it below my breath. 

You'll come straucht doun, baith soul' an body; 

If you keep on wi beer an toddy." 

That angered Jeems, 

"God damn your cheek," 
He cried, "It sets you ill to speak! 

For tuppence I was rive your beard 
An' see your horns as siccar ser'ed; 

Rug aff your tail an gar' you squeel 
You auld an ugsome unhung Deil!" 

An' with the words Jeems made a breenge. 

Lord keep me! What a michty cheenge! 

In less than naetime Nick was aff. 

While up there rase an eldritch laugh. 

And a' the hills and valleys round. 

Rocked wi' a maist uncanny sound. 

" An earthquake;" Jeems cried out in fear, 

"God keeps us a' when Sawtan's near." 



The Three Great Lichts Jeems whuppitt out 
Then, slyly keekin' round about, 

Drapped on his knees, an' breathed this prayer 
Owre Bible, Compases an' Square: 

"Though I may be the warst o' men. 

Lord! save me frae auld Nickie Ben! 

It's true afore him I was brave 
But I'll be moderate wi' the lave. 

Take nae mair liquor to excess 
But steively tyle the little press. 

An' be mair eident wi' the tools. 

Which mind us o' the Golden Rules 
That Temperance, Fortitude, an' Truth 
Improve the mind, subdue the drouth. 

An' daily thank You for each blessin' 

As lang's I'm spared to be a Mason." 



